**SMULKIOJI MOTORIKA**

**Kas yra**[**smulkioji motorika**](https://www.tavovaikas.lt/lt/temos/smulkioji-motorika)**?**

Tai judesiai, kuriuos atliekant dalyvauja smulkieji kūno raumenys (pirštų, riešo, akių), juos lavinti yra ypač svarbu, jei siekiame, kad vaiko kalbos raida būtų sklandi.

**Kuo ji svarbi?**

Vaikams reikia lavinti rankų pirštelius, plaštaką, riešą. Aktyvindami pirštukų pagalvėles, skatiname [**vystytis**](https://www.tavovaikas.lt/lt/temos/kalbos-raida)[**kalbą**](https://www.tavovaikas.lt/lt/temos/kalba), nes jose esantys centrai susiję su galvos smegenų zonomis, atsakingomis už kalbą, o kai kurie pirštų ir riešo judesiai susiję su aplinkos suvokimu, intelektine smegenų veikla. Taigi, jei lavės piršteliai - lavės ir kalba. Todėl nepamirškite lavinti vaiko smulkiosios motorikos - vaikas turi kiek įmanoma daugiau dirbti savo mažais ir dar nepaklusniais pirštukais. Kuo vaiko piršteliai darysis vikresni, tuo jo kalba taps suprantamesnė.

Tačiau nepamirškime, kad veikla turi atitikti vaiko amžių. Mažyliui turi būti įdomu ir ne per sunku. Galime pradėti nuo paprasčiausių pratimų - delniukų masažo, glostymo, patrynimo, katučių, o tik vėliau pereiti prie sunkesnių, kūrybingumo ir atidumo reikalaujančių užduočių.

**Kaip ją lavinti?**

3-8 metų vaikams pagrindiniai užsiėmimai, padėsiantys lavinti smulkiąją vaikų motoriką bei tinkantys ikimokyklinuko amžiui, - piešimas, rašymas, karpymas, smulkių detalių vėrimas, rišimas, pynimas, konstravimas, įvairių įrankių naudojimas.

* Ikimokykliniame amžiuje labai naudinga lipdyti. Galite naudoti pirktinį [plastiliną](https://www.tavovaikas.lt/lt/temos/plastilinas), savo pasigamintą, druskos tešlą, molį, moduliną ar kt.
* Labai padeda piešimas pirštais.
* Žaidimai su mozaikomis, kuriose mažos detalės įsistato į skylutes (leidžiama nuo tada, kai vaikas nustoja viską kišti į burną, arba yra atidžiai prižiūrimas suaugusių), karolių vėrimas ant virvutės.
* Namų aplinkoje galima rasti labai daug naudingų daiktų ir [užsiėmimų](https://www.tavovaikas.lt/lt/temos/uzsiemimui-su-vaiku), kurie padės lavinti mažylio smulkiąją motoriką. Tai gali būti įvairių daiktų varstymas, tinka batai ar figūros su išbadytomis skylutėmis.
* Labai naudingas yra sagų, užtrauktukų, spaustukų, segtukų segimas.
* Virtuvėje taip pat galima rasti labai daug naudingų [užsiėmimų](https://www.tavovaikas.lt/lt/temos/uzsiemimai-su-vaiku): verti tuščiavidurius makaronus, ar ant plastilinu aplipdyto stiklainio įspausti įvairias kruopas, žirnius bei pupas.
* Puikus užsiėmimas, miklinantis mažųjų pirštelius, yra įvairių lipdukų klijavimas - puikus smulkiosios motorikos lavinimas. Taip pat šiam reikalui puikiai tinka ir magnetinių detalių naudojimas specialioms magnetinėms lentoms ar knygelėms.